# En fantastisk jubilæumsdag i Charlesager

Dagen startede med høj blå himmel og hyldede på denne vis grundejerforeningen hele dagen, Solen sendte os endog sin sidste varme sensommerhilsen.

Vi startede foran golfklubbens klubhus kl. 10. I løbet af de næste halvanden time, blev det afsløret for os, hvad det er for en mystik der får folk klædt i golfsko til at trave rundt på græsplænen i alt slags vejr fra tidlig morgen til sen aften.

Ikke alle var draget af denne mystik, men der var enighed om at det havde været interessant at prøve.

Klokken 14.00 mødtes vi igen, denne gang foran Kajestens huset, hvor Lasse Edlev, Naturformidler med lokalhistorisk interesse og –viden ventede på os. Lasse er vokset op på Skipperlinjen og bor der fortsat.

Han tog os med på vandring i vikingetiden og fortalte levende om vikingernes liv og traditioner i området. Han viste os en vikingegravplads, som ingen af os kendte til, fortalte om hvordan man mener at stendysserne er rejst, og at vikingerne senere droppede ”udkants Danmark” –Røsnæs, og flyttede til Ubby. Der er faktisk fundet en del tegn på bopladsaktivitet i vores område.

Dog lod man golfbanen på sydsiden ad Røsnæsvej opføre uden at foretage arkæologisk undersøgelser først, så her er mange fortidslevn sandsynligvis gået tabt. Men på den sydvendte golfbane har man fundet masser af spor og efterladenskaber fra de tidligere beboere.

Se eventuelt den scannede fil med indtegnede vikingefund, billeder af vikingegravpladsen som ligger i tykningen mod Skipperlinjen, udfor hul 10.

Lasse aflivede visheden omkring hvor Kong Valdemars søn var begravet efter vådeskuds ulykken, ved at fortælle at der med sikkerhed var 7 forskellige steder, som sagnet vil vide er det *helt* korrekte sted. Denne historie forfulgte os som et tema gennem dagen til stor morskab.

Lasse fortalte om bonden Sigfried, som havde boet i ejendommen som nu er golfklubhus, med husholdersken Anna (søster til hans afdøde kone) og moster til hans 3 døtre.

Sigfried var en meget nøjsom bonde, grænsende til det fornærede, derfor gøede og sprøjtede han ikke hans jorder, som i dag er omlagt til golfbane og tilstødende fredede arealer ned mod fjorden.

Dette til stor fortrydelse for hans 3 døtre som fortæller om stor genvordighed med at rense roe rækker.

At Sigfred ikke sprøjtede, har sandsynligvis reddet den originale og meget sjældne beplantning, som vi netop kan nyde i dag. Særligt fremhævede Lasse en hvid skærmblomst som findes i et forholdsvist stort antal på området mellem golfbanen og klinterne.

Det er den største bestand i Nordeuropa, og man skal helt til Frankrig for at finde lignende beplantninger.

Lasse fortalte om hvordan Sejrø, Røsnæs, Asnæs og sågar langeland var skabt i istiden, hvordan vores ler i klinterne er gammelt havbundsmateriale, som langsomt glider tilbage ud i havet. Leret som Legafabrikken jo brændte til legakugler.

Efter hvad der virkede som alt for kort tid, og et stort spænd i historien på Røsnæs, mødtes vi alle til kaffe og fantastiske cookies ved Naturrummet.

Her stod Mogens Anholt klar til at fortælle os om alle de initiativer der bobler op Røsnæs, om den 25 km lange travetur med *landmarks*, der er ved at blive etableret og om det nye aktivitetshus på havnen i Nyby. Der ligger et kæmpe engagement og et langt sejt træk i det store koncept, som beboerne på Røsnæs har bragt, -og fortsat arbejder på at bringe fra vision til virkelighed. På Røsnæs på mange ildsjæle som strutter af vedholdenhed og glæde ved vores natur. Det er sikkert.

Kl. 18.00 mødtes vi alle i stiveste puds til dinner i golfhusets lokaler.

Festudvalget havde også her gjort sig mange smukke tanker, om hvordan dagen skulle udfoldes og afsluttes på smukkeste vis.

Golfhuset stod for festmiddagen og smukt dækkede borde og taler, sange, film fra Charlesager i 1948 og billede shows fyldte aften med minder og samtaler hvor flere af de tidligere medlemmer af Charlesagers og Charles selv blev vakt til live i øjeblikke.

Der blev også fældet en enkelt tåre, da Birgit Bjerregrav gav bobler til os alle, ved at hendes kuvert betaling på familiens vegne blev konverteret til et gyldent glas til hver gæst.

En dejlig dag hvor historien blev fortalt af dem der har været med til at skabe den, viden om området og vores grundejerforening gik fra medlemmer med lang anciennitet til medlemmer med kortere.

Viden som for eksempel at Blikvej hedder således, fordi der boede en overvægt af blikkenslagere på netop denne, da vejen skulle navngives.

At man engang kunne køre ned til stranden i bilerne og at den første beboer i Charlesager var en sej enkekvinde i 1936, der rejste til USA, købte en Ford (T eller A), som hun kunne bruge til at køre rundt mellem staterne og besøge sine børn.

Bilen tog hun derefter med til Danmark. I Danmark bestilte hun sig et sommerhus, og derved havde Charles fået smag for at sælge sin jord som sommerhusgrunde. En del af charlesagers historie kan også læses i Hanne-Maries tale, som ligger her på hjemmesiden.

Iøvrigt var den første formand i grundejerforeningen ligeledes en kvinde nemlig Birgit Bjerregrav.

En dejlig dag fuld af fællesskab, som blev rundet af med en festlig og smuk aften. Lidt i midnat ryddede vi alle op og tumlede ud i mørket med lygter, -eller uden for at famle og tumle os vej hjem til vores skønne sted som vi nu kender lidt mere til set i socialt, historisk og geologisk perspektiv.